Diari Oficial de la Generalitat Valenciana


Sumari del DOGV 7866, del 06-09-2016 (2016/6820)

ORDRE 7/2016, de 31 d'agost, de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en la Direcció General d'Investigació, Innovació, Tecnologia i Qualitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/08/31/7/dof/vci/html**

### Dades del document

Número de DOGV
:   7866

Data del DOGV
:   06-09-2016

Secció del DOGV
:   I. DISPOSICIONS GENERALS

Número del document
:   2016/6820

CVE
:   TETK-E-6760-0989

Data del document
:   31-08-2016

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació

ORDRE 7/2016, de 31 d'agost, de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en la Direcció General d'Investigació, Innovació, Tecnologia i Qualitat. [2016/6820]  
ÍNDEX  
  
Preàmbul  
Títol I. Disposicions generals  
Article 1. Objecte de l'ordre  
Article 2. Convocatòria i concessió de les beques  
Títol II. Beques i persones beneficiàries  
Article 3. Objecte de la subvenció  
Article 4. Persones beneficiàries  
Títol III. Criteris objectius d'atorgament de les beques  
Article 5. Barem per a la valoració dels mèrits personals  
Títol IV. Procediment  
Capítol I. Iniciació del procediment  
Article 6. Iniciació  
Article 7. Sol·licitud  
Article 8. Documentació acreditativa dels mèrits  
Capítol II. Ordenació e Instrucció del procediment  
Article 9. Ordenació  
Article 10. Comissió avaluadora  
Article 11. Procés de selecció i proposta de resolució  
Capítol III. Finalització del procediment  
Article 12. Concessió  
Article 13. Recursos  
Article 14. Notificació i publicitat  
Títol V. Exercici de les beques i obligacions  
Article 15. Unitat de realització de les pràctiques  
Article 16. Duració de les beques  
Article 17. Obligacions i drets de les persones beneficiàries  
Article 18. Obligacions del concedent i pla de control  
Article 19. Borsa de reserva  
Article 20. Protecció de dades  
Títol VI. Quantia, pagament i justificació de les beques  
Article 21. Quantia de les beques  
Article 22. Pagament i justificació  
Article 23. Renúncia  
Article 24. Rescissió  
Article 25. Reintegrament  
Títol VII. Responsabilitat i règim sancionador  
Article 26. Responsabilitat i règim sancionador  
Disposicions addicionals  
Primera. No incidència econòmica  
Segona. Facultat d'exercici, desenvolupament i interpretació.  
Tercera. Delegació de competències  
Disposició derogatòria normativa.  
Disposició final única  
  
PREÀMBUL  
  
La Conselleria de Sanitat Universal i Salut Pública, en el marc de la política dirigida a la integració i formació de jóvens amb titulació universitària que han finalitzat els seus estudis en dates recents, vol acostar el coneixement pràctic de l'Administració pública valenciana a aquestes i aquests jóvens, per mitjà de la realització de pràctiques professionals en les seues dependències, en concret en la direcció general amb competències en matèria d'investigació, innovació, avaluació de tecnologies sanitàries, avaluació de la qualitat assistencial i seguretat del pacient, atenció i comunicació amb el pacient, acreditació, autorització, i registre de centres, serveis i establiments sanitaris, o sistemes d'informació per a la salut, actualment la Direcció General d'Investigació, Innovació, Tecnologia i Qualitat, contribuint això a la seua formació complementària, adquisició de noves aptituds, especialització i al seu perfeccionament.  
La realització d'aquestes activitats ofereix una oportunitat formativa afegida quan es finalitzen els estudis cursats, facilitant un valuós instrument per a complementar els coneixements teòrics adquirits en la seua formació curricular i enriquir-los per mitjà de la col·laboració amb les persones professionals de l'Administració, de les quals poden aprendre no sols nous coneixements teòrics, sinó també el mode de portar-los a cap per mitjà de la seua participació en les tasques que realitzen.  
  
L'elaboració d'aquesta Ordre s'ajusta al que estableix la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de l'esmentada llei i el títol X de la Llei 1/2015, de 6 de febrer, de la Generalitat d'Hisenda Pública, del Sector Públic Instrumental i de Subvencions; així com el Decret 132/2009, de 4 de setembre, del Consell, pel qual es regula la concessió de beques, desplegat per Ordre 17/2011, de 6 de maig, de la Conselleria de Justícia i Administracions Públiques. Públiques.  
Amb aquesta Ordre es compleix el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatiu a les bases reguladores de la concessió de subvencions.  
En el procés d'elaboració d'aquesta Ordre d'acord amb l'esmentat article 165, ha emés un informe l'Advocacia de la Generalitat i la Intervenció Delegada de la Conselleria de Sanitat Universal i Salut Pública, s'han realitzat els tràmits d'audiència pertinents, i s'ha complit l'article 43 de la Llei 5/1983, de 30 de desembre, de la Generalitat, del Consell, conforme el Consell Jurídic Consultiu de la Comunitat Valenciana.  
Les beques que s'han de concedir d'acord amb les bases reguladores d'aquesta Ordre, no estan subjectes a la política de competència de la Unió Europea en matèria d'ajudes públiques i, per tant, no necessiten notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que quant a la qualitat de la persona beneficiària i de l'objecte de les beques, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions.  
Per tant, amb la percepció de les esmentades beques, no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
Per això i en virtut de les facultats que em confereix l'article 28.e de la Llei 5/1983, de 30 de desembre, de la Generalitat, del Consell i de conformitat amb l'article 4 del Decret 156/2015, de 18 de setembre, del Consell, pel que aprova el Reglament orgànic i funcional de la Conselleria de Sanitat Universal i Salut Pública,  
  
ORDENE  
  
TÍTOL I  
Disposicions generals  
  
Article 1. Objecte de l'ordre  
Constitueix l'objecte d'aquesta ordre aprovar les bases reguladores que regiran la concessió de beques per a la realització de pràctiques professionals en la direcció general amb competències en investigació i innovació sanitària, avaluació de tecnologies sanitàries, avaluació de la qualitat assistencial i seguretat del pacient, atenció i comunicació amb el pacient, acreditació, autorització, i registre de centres, serveis i establiments sanitaris i sistemes d'informació per a la salut.  
  
  
Article 2. Convocatòria i concessió de les beques  
1. Les bases que s'aproven en aquesta ordre seran aplicables per a les distintes convocatòries de beques que es publiquen de realització de pràctiques professionals en l'esmentada direcció general.  
2. Cada anualitat es podran convocar aquelles beques incloses en els pressupostos de la Generalitat per a l'exercici corresponent.  
3. La convocatòria de les beques es realitzarà mitjançant una resolució de la persona titular de la conselleria amb competències en matèria de sanitat que arreplegarà, almenys, els aspectes establits en l'article 166 de la Llei 1/2015, de 6 de febrer, de la Generalitat. Aquesta convocatòria es publicarà en la Base de Dades Nacionals de Subvencions (d'ara en avant BDNS), d'acord amb el procediment establit en l'article 20 de la Llei 38/2003, de 17 de novembre, General de Subvencions, així com un extracte en el Diari Oficial de la Comunitat Valenciana.  
  
4. La concessió d'aquestes beques es realitzarà en règim de concurrència competitiva, d'acord amb les bases que s'aproven en la present ordre.  
  
  
TÍTOL II  
Beques i persones beneficiàries  
  
Article 3. Objecte de la subvenció  
1. L'objecte de la subvenció són les beques destinades a donar suport a la formació complementària, millora i especialització professional de les persones amb les titulacions oficials universitàries següents: Infermeria i especialitats oficials d'Infermeria, Medicina, Farmàcia, Biologia, Bioquímica, Ciències Biomèdiques, Enginyeria Biomèdica, Biotecnologia, Psicologia, Sociologia, Treball Social, Enginyeria en Informàtica, Estadística, Estadística Aplicada, Matemàtiques, Ciències Ambientals, Enginyeria Industrial, Enginyeria en Telecomunicacions, Enginyeria Química Industrial, Enginyeria en Tecnologies Industrials, Química, Física, Ciència i Tecnologia dels Aliments, Informació i Documentació, Comunicació, Periodisme, Dret, Econòmiques, Administració d'Empreses i altres titulacions universitàries equivalents.  
  
2. Les persones beneficiàries de les beques realitzaran les seues pràctiques professionals en gestió administrativa dins de l'àrea d'investigació, innovació, avaluació de tecnologies sanitàries, avaluació de la qualitat assistencial i seguretat del pacient, atenció i comunicació amb el pacient, acreditació, autorització, i registre de centres, serveis i establiments sanitaris, o sistemes d'informació per a la salut.  
3. La convocatòria de subvenció determinarà el nombre de beques, l'àrea de gestió sobre la qual versaran les pràctiques professionals, el centre o dependència on es realitzarà cada una d'aquestes i la titulació expressa que es requerisca respecte a cada una de les beques que es convoquen.  
  
Article 4. Persones beneficiàries  
1. Podran sol·licitar les beques objecte de regulació en aquestes bases, les persones que reunisquen els següents requisits al terme del termini de presentació de les sol·licituds que determine la corresponent convocatòria:  
a) Tindre la nacionalitat espanyola o ser nacional d'un estat membre de la Unió Europea. Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
b) No ser major de 35 anys.  
c) Estar en possessió de qualsevol de les titulacions exigides en la corresponent convocatòria i, si és el cas, dels requisits específics que s'exigisquen, sense que hagen transcorregut més de 5 anys des de la finalització dels seus estudis.  
d) No haver sigut persona beneficiària de beques de pràctiques professionals atorgades per la Generalitat per un període igual o superior a 36 mesos.  
e) No trobar-se sotmés a les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en el model de sol·licitud que estarà accessible en la seu electrònica de la Generalitat www.gva.es.  
f) No patir malaltia o grau de discapacitat que impedisca el compliment de les obligacions inherents a la concessió de la beca i el normal desenvolupament de les pràctiques professionals.  
g) En el cas de les beques que es convoquen per a les àrees d'investigació i innovació sanitària, o avaluació de la qualitat assistencial i seguretat del pacient, serà requisit posseir coneixements d'anglés equivalent al nivell B2 segons el Marc Comú Europeu de Referència per a les Llengües, acreditable amb un certificat de les escoles oficials d'idiomes, universitats, ministeris o organismes acreditats.  
2. No podran optar a les beques que ordenen aquestes bases els que, en el moment de publicar-se la convocatòria, estiguen gaudint d'una altra beca de pràctiques professionals en la Generalitat, excepte quan resten menys de 2 mesos per a la seua finalització.  
  
  
TÍTOL III  
Criteris objectius d'atorgament de les beques  
  
Article 5. Barem per a la valoració dels mèrits personals  
1. Els criteris que serviran de base per a l'atorgament de les beques que es convoquen, seran els següents amb la ponderació que s'estableix en cada apartat, fixant que el màxim de puntuació que pot obtindre's serà de 27 punts:  
a) Expedient acadèmic: el màxim de puntuació que podrà obtindre's en aquest apartat serà de 13 punts. S'hi inclouen els aspectes de valoració següents:  
1) La puntuació assignada a l'expedient acadèmic coincidirà amb la nota mitjana ponderada, inclosa en la certificat oficial que s'aporte, que donarà lloc a una valoració entre 5 i 10 punts, segons la normativa vigent, article 5 del Reial Decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional.  
2) Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, atenent l'escala següent:  
- Doctor: 2 punts.  
- Altres titulacions universitàries: 1 punt.  
b) Coneixements de valencià: la valoració màxima que podrà obtindre's en aquest apartat serà d'1 punt. Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat:  
- A2: 0,25 punts.  
- B1: 0,50 punts.  
- C1: 0,75 punts.  
- C2: 1 punt.  
c) Coneixements d'idiomes de la Unió Europea: la valoració màxima que es podrà obtindre en aquest apartat serà d'1 punt.  
Es valorarà cada nivell superat, d'acord amb el Marc Comú Europeu de Referència per a les Llengües, A2, B1, B2, C1, C2 amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per mitjà d'un títol universitari i aquest títol haja sigut puntuat en el subapartat a.2) d'aquest barem, no es podrà computar també dins d'aquest apartat c.  
  
En el cas de les beques en què siga requisit el coneixement d'anglés en un nivell B2, segons s'estableix en l'article 4.g d'aquesta ordre, es valorarà únicament com a mèrit dins d'aquest apartat, un coneixement d'anglés de nivell C1 o C2.  
En cap cas es valoraran en aquest apartat, els coneixements de valencià ni els cursos a què es refereix l'apartat d d'aquest barem.  
  
d) Coneixements addicionals: la valoració màxima que es podrà obtindre en aquest apartat serà de 6 punts. S'hi inclouen els aspectes de valoració següents:  
1) L'experiència professional relacionada directament amb l'objecte de les beques que es convoquen, es valorarà amb un màxim de 2 punts, a raó de 0,10 punts per cada mes complet treballat.  
2) Els cursos de formació relacionats amb l'objecte de les beques que es convoquen, es valorarà amb un màxim de 4 punts. Es valoraran els cursos de formació i perfeccionament de duració igual o superior a 15 hores, que hagen sigut cursats o impartits per la persona interessada, d'acord amb l'escala següent:  
- De 200 o més hores: 3,00 punts.  
- De 100 o més hores: 2,00 punts.  
- De 75 o més hores: 1,50 punts.  
- De 50 o més hores: 1,00 punts.  
- De 25 o més hores: 0,50 punts.  
- De 15 o més hores: 0,20 punts.  
Els cursos a què haja assistit la persona interessada o que aquesta haja impartit hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs. En cap cas es valoraran en aquest subapartat els cursos a què es refereixen els anteriors apartats b i c d'aquest barem.  
e) Entrevista: la valoració màxima que es podrà obtindre en aquest apartat serà de 6 punts. S'avaluarà amb caràcter general, aspectes relacionats amb l'activitat que s'ha d'exercir.  
Es convocarà a entrevista els que en la suma dels quatre primers apartats d'aquest barem de mèrits hagen obtingut les millors puntuacions. El nombre de persones que passaran a la fase d'entrevista es determinarà en la convocatòria corresponent en funció del nombre de beques que es convoquen, que serà com a mínim superior en sis al nombre de beques disponibles.  
En l'entrevista es valoraran aquells aspectes de la persona candidata, relatius a la seua qualificació acadèmica i professional en relació a les matèries relacionades amb l'objecte de les beques, i que no hagen sigut previstos en el barem estàndard establit en la primera fase de la selecció. També es valoraran els coneixements de les persones candidates sobre l'àrea temàtica en què versarien les pràctiques professionals en cas d'obtenció de la beca.  
L'anunci de la realització de l'entrevista o prova serà publicat en el Portal d'internet de la conselleria amb competències en matèria de sanitat de la Generalitat www.san.gva.es amb una antelació mínima de 48 hores.  
2. El resultat de les sumes parcials de cada un dels apartats anteriors d'aquest barem, donarà la puntuació final del procés de selecció.  
  
3. En cas d'empat es resoldrà, per aquest ordre, a favor de les persones que en el moment de presentació de les sol·licituds hagen acreditat: el reconeixement per l'òrgan competent de tindre certificat de discapacitat, ser víctima de violència de gènere o ser víctima d'accions terroristes.  
La resta de supòsits d'empat es resoldran a favor de la persona aspirant que presente millor expedient acadèmic. Si persisteix l'empat, es resoldrà a favor de qui reunisca millor puntuació en la resta dels apartats del currículum, seguint el mateix ordre que s'arreplega en el barem de referència. Si es manté l'empat, entre les persones candidates esmentades a l'entrevista es resoldrà a favor de qui obtinga millor puntuació en aquest apartat.  
4. Les persones sol·licitants que després d'haver sigut citades a l'entrevista, hagen sigut avaluades per aquest concepte i no hagen resultat adjudicatàries de les beques, quedaran incloses, per ordre decreixent de puntuació, en la borsa de reserva.  
  
  
TÍTOL IV  
Procediment  
  
CAPÍTOL I  
Iniciació del procediment  
  
Article 6. Iniciació  
L'inici i tramitació del procediment de selecció s'ajustarà al que estableixen aquestes bases, la resolució de convocatòria, el Decret 132 2009/, de 4 de setembre, del Consell, l'Ordre 17 2011/, de 6 de maig, de la Conselleria de Justícia i Administracions Públiques, i amb caràcter general, en la legislació del Procediment Administratiu Comú.  
  
  
Article 7. Sol·licitud  
1. Les persones aspirants a obtindre una beca presentaran per via electrònica, la sol·licitud i el currículum de forma completa, segons models normalitzats que estan accessibles en la seu electrònica de la Generalitat www.gva.es, en el termini que assenyale la convocatòria corresponent.  
2. El formulari de sol·licitud incorpora:  
a) Una declaració responsable per mitjà de la qual la persona sol·licitant manifesta sota la seua responsabilitat que totes les dades arreplegades en la sol·licitud i en el currículum que adjunta són verídiques i que es troba en possessió de la documentació que així ho acredita, i queda a disposició de la Generalitat per a la comprovació, el control i la inspecció que s'estimen oportuns.  
Segons el que disposa l'article 71 bis de la Llei 30/1992, de 26 de novembre, la inexactitud, falsedat o omissió, de caràcter essencial, en qualsevol dada, o manifestació, en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
b) Una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
No obstant això, la persona sol·licitant podrà denegar expressament el consentiment d'aquesta autorització i, en aquests supòsits, haurà de presentar els certificats que acrediten el compliment d'eixes obligacions.  
3. Així mateix, el formulari de sol·licitud conté una indicació que les dades de caràcter personal contingudes en aquest podran ser incloses en un fitxer per al seu tractament per la persona titular responsable, en l'ús de les funcions pròpies que tinga atribuïdes i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de 15 de desembre, de Protecció de Dades de Caràcter Personal.  
4. Per a poder realitzar la presentació electrònicament, la persona sol·licitant haurà de disposar de firma electrònica, per mitjà de certificat reconegut per a ciutadans emés per l'Agència de Tecnologia i Certificació Electrònica www.accv.es o del DNI electrònic.  
5. Hi ha un correu d'assistència tècnica, generalitat\_en\_cij@gic.dh, destinat a resoldre qualsevol problema tècnic relacionat amb la presentació electrònica de la dita sol·licitud.  
6. La presentació de la sol·licitud en el registre electrònic es podrà acreditar per mitjà del rebut expedit per aquest de manera automàtica. Es podrà recuperar el justificant de registre accedint a l'àrea personal, https://www.tramita.gva.es/cdc/, apartat «sol·licituds entregades». Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els que tinguen la condició de festes oficials a la Comunitat Valenciana.  
  
7. La persona sol·licitant podrà realitzar el seguiment de la tramitació de la beca, accedint a la sol·licitud electrònica i seleccionant el tràmit de consulta de beca creat per a això.  
8. Només s'admetrà una única sol·licitud per aspirant, amb independència que una mateixa persona sol·licitant puga reunir una o més de les titulacions previstes en la bases i que es determinen en la convocatòria. En el cas que una mateixa persona, dins del termini establit que determine la convocatòria, presente més d'una sol·licitud, s'entendrà que l'última presentada reemplaça l'anterior o les anteriors sol·licituds.  
  
  
Article 8. Documentació acreditativa dels mèrits  
1. A fi de reduir càrregues administratives a les persones interessades, amb la sol·licitud i el currículum no s'acompanyarà cap documentació.  
2. Només les persones sol·licitants que hagen sigut seleccionades per a la fase d'entrevista, hauran de presentar la documentació acreditativa dels mèrits detallats en el currículum en el moment en què acudisquen a la realització de l'entrevista.  
Si la documentació presentada no reuneix els requisits indicats en les bases i en la convocatòria o no són aportats alguns dels documents exigits, es requerirà la persona interessada, perquè, en el termini màxim i improrrogable de 10 dies hàbils, esmene o acompanye els documents preceptius, de conformitat amb la legislació del Procediment Administratiu Comú, en relació amb l'article 23.5 de la Llei 38/2003, de 17 de novembre, i amb l'article 15.5 del Decret 132/2009, de 4 de setembre, del Consell, amb la indicació que, si no ho fa, es considerarà que ha desistit en la seua sol·licitud amb una resolució prèvia dictada a aquest efecte.  
3. Els mèrits que no siguen acreditats suficientment no seran tinguts en compte a l'efecte de valorar-los. El compliment temporal dels mèrits s'entendrà referit a la data de finalització del termini de presentació de sol·licituds.  
4. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix la totalitat dels requisits exigits, ha de requerir-li l'acreditació d'aquests requisits. En el cas que no siguen acreditats en el termini que s'establisca en el requeriment efectuat, quedarà exclosa del procés, amb una indicació prèvia de les inexactituds o falsedats formulades per la persona sol·licitant.  
  
  
CAPÍTOL II  
Ordenació i instrucció del procediment  
  
Article 9. Ordenació  
1. L'òrgan encarregat de l'ordenació i instrucció del procediment serà la direcció general amb competències en investigació i innovació sanitària, avaluació de tecnologies sanitàries, avaluació de la qualitat assistencial i seguretat del pacient, atenció i comunicació amb el pacient, acreditació, autorització, i registre de centres, serveis i establiments sanitaris i sistemes d'informació per a la salut, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.  
2. En qualsevol moment al llarg del procediment l'òrgan instructor podrà sol·licitar als òrgans, administracions i entitats competents la transmissió telemàtica d'aquelles dades que siguen necessàries per a la correcta instrucció del procediment, que permeten la comprovació dels fets sobre els quals haja de pronunciar-se la resolució. Les transmissions de dades tindran la naturalesa jurídica de certificats quan siguen firmats electrònicament pel titular de l'òrgan responsable de les dades transmeses i conste expressament aquesta naturalesa.  
3. Les comunicacions i notificacions al llarg de tot el procediment seran electròniques, sense perjudici del dret dels sol·licitants de l'elecció de la via o canal pel qual vulguen comunicar-se amb l'administració.  
  
  
Article 10. Comissió avaluadora  
1. Les sol·licituds presentades seran valorades per una comissió avaluadora, que elevarà proposta motivada de resolució a la persona titular de la direcció general encarregada de la instrucció del procediment.  
2. La composició exacta de la comissió avaluadora per a cada una de les beques que es convoque es determinarà en la convocatòria corresponent, i estarà integrada per la persona titular del servei a què haja d'incorporar-se la persona beneficiària de la beca, o persona en qui delegue, que la presidirà, i quatre persones empleades públiques designades per qui exercisca la titularitat de la direcció general encarregada de l'ordenació e Instrucció del procediment.  
3. La comissió se sotmetrà, quant al seu règim de funcionament, a allò que disposa per als òrgans col·legiats la legislació del Procediment Administratiu Comú, i en relació amb l'article 18 del Decret 132/2009, de 4 de setembre, del Consell.  
4. La comissió prendrà els seus acords per majoria simple, s'alçarà acta de les sessions que realitze i dels acords que adopte.  
  
Article 11. Procés de selecció i proposta de resolució  
1. La relació d'aspirants s'ordenarà, en primer lloc, per la comissió avaluadora, d'acord amb la puntuació obtinguda en l'autobaremació, basant-se en els mèrits requerits en aquestes bases.  
2. Aquesta relació o llistat provisional es publicarà durant 10 dies en la seu electrònica o portal institucional de la Generalitat en internet www.gva.es, ordenat segons la puntuació obtinguda per totes les persones aspirants, a fi que les persones interessades efectuen les al·legacions oportunes. Transcorregut el termini i vistes les al·legacions, es publicarà per idèntic mitjà el llistat previ a l'entrevista.  
3. Seran convocades per a la realització d'una entrevista les persones candidates que obtinguen les millors puntuacions, tal com es detalla en l'article 5.1.e d'aquesta ordre. En l'entrevista, es comprovaran els mèrits al·legats per la persona candidata en la seua sol·licitud telemàtica, verificant-ne la documentació acreditativa. La falta d'assistència per la persona candidata a l'entrevista serà causa d'exclusió del procés selectiu.  
Realitzada l'entrevista i conclosa la selecció, la comissió avaluadora publicarà la llista amb la persones que resulten beneficiàries de les beques, i les persones candidates podran formular les al·legacions que estimen oportunes, durant un termini de 10 dies. Transcorregut el termini i vistes les al·legacions, es publicarà el llistat definitiu del procés de selecció.  
Posteriorment, la comissió avaluadora elaborarà una proposta de resolució que elevarà la persona titular de la direcció general que instrueix el procediment, que contindrà la relació de persones beneficiàries de les beques i una borsa de reserva que estarà constituïda per les persones aspirants que no resulten adjudicatàries de les beques, prioritzada per ordre de puntuació per a cobrir les vacants que puguen produir-se durant el període de vigència d'aquestes.  
4. La publicació de relacions i llistats s'efectuaran en la seu electrònica o portal institucional de la Generalitat en internet www.gva.es, així com en la pàgina web de la conselleria amb competències en matèria de sanitat www.san.gva.es.  
  
  
CAPÍTOL III  
Finalització del procediment  
  
Article 12. Concessió  
1. La persona titular de la direcció general, instructora del procediment, a proposta de la comissió avaluadora, podrà declarar deserta, totalment o parcialment, la concessió de les beques convocades quan cap dels candidats o les candidates obtinga un mínim de 8 punts en la suma dels cinc apartats del barem de mèrits, o quan només l'obtinga un nombre de persones candidates inferior al total de beques convocades.  
  
2. El termini màxim per a dictar i publicar la resolució serà de tres mesos, comptat des de la data de publicació de la convocatòria, sense perjudici que puga ampliar-se en els termes que preveu la legislació del Procediment Administratiu Comú.  
Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
3. Les resolucions que es dicten per la persona titular de l'esmentada direcció general, en adoptar-se per delegació, segons s'estableix en la disposició addicional tercera, indicaran expressament aquesta circumstància.  
  
Article 13. Recursos  
Les resolucions denegatòries de les ajudes posen fi a la via administrativa i contra elles, es podrà interposar recurs potestatiu de reposició davant l'òrgan que les va dictar, en el termini d'un mes comptat des de l'endemà de la publicació de la resolució corresponent, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la publicació de la resolució corresponent.  
  
Article 14. Notificació i publicitat  
1. La resolució de concessió es publicarà en el Diari Oficial de la Comunitat Valenciana, amb expressió de les bases, convocatòria, programa i crèdit pressupostari a què s'imputen les beques atorgades, relació de les persones beneficiàries, quantitats concedides i finalitat d'aquestes. Tot això en virtut dels articles 18 i 20 de la Llei 38/2003, General de Subvencions.  
2. La publicació de l'esmentada resolució produirà els efectes de notificació a les persones interessades, d'acord amb el que disposa la legislació del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en internet, https://sede.gva.es, així com en la pàgina web de la conselleria amb competències en matèria de sanitat www.san.gva.es  
  
3. La conselleria amb competències en matèria de sanitat remetrà a la BDNS, la informació relativa a les beques concedides.  
  
  
TÍTOL V  
Exercici de les beques i obligacions  
  
Article 15. Unitat de realització de les pràctiques  
1. Les pràctiques professionals de les persones adjudicatàries de les beques es realitzaran en alguna de les unitats administratives dependents de la direcció general que instrueix el procediment.  
2. La direcció tècnica de les persones adjudicatàries de les beques es realitzarà per la persona titular del servei de què depenga funcionalment la persona becada, o persona en qui delegue, d'acord amb el que estableix la legislació del Procediment Administratiu Comú.  
  
Article 16. Duració de les beques  
1. El període de duració de la beca començarà el dia que s'indique en la resolució i tindrà una duració de fins a 12 mesos, comptat des del dia indicat en aquesta. Amb la finalitat de maximitzar el període de formació de les persones beneficiàries, en el cas que l'inici de les beques siga posterior a la data indicada en la resolució, podran reajustar-se els imports previstos en els pressupostos corresponents, sempre que hi haja crèdit adequat i suficient.  
2. Sense perjudici del que preveu el paràgraf anterior, la duració de la beca podrà prorrogar-se, mitjançant una resolució expressa, fins a un període màxim de 12 mesos addicionals, sempre que hi haja crèdit adequat i suficient en els pressupostos de la Generalitat per als exercicis a què afecte la pròrroga i que l'exercici de l'activitat que s'estiga efectuant així ho requerisca o aconselle.  
A aquest efecte, la quantia de cada beca, en la pròrroga corresponent, podrà ser actualitzada amb els límits que assenyale la llei de pressupostos de la Generalitat, sense perjudici del que dispose la resolució que la conselleria competent en matèria d'hisenda dicte per a cada any a què afecte la pròrroga, en virtut del que estableixen els apartats 1 i 3 de l'article 17 i la disposició final segona del Decret 132/2009, de 4 de setembre, del Consell.  
3. En els supòsits en què per raó de part, adopció o acolliment, o ingrés hospitalari, s'interrompa el període de duració establit, es procedirà d'acord amb el que disposa l'article 24 del Decret 132/2009, de 4 de setembre, del Consell.  
  
Article 17. Obligacions i drets de les persones beneficiàries  
1. Les persones beneficiàries de les beques hauran de:  
a) Incorporar-se a la direcció general on haja de realitzar les pràctiques, en el termini que s'indique en la resolució de concessió.  
La no incorporació injustificada de la persona adjudicatària de la beca corresponent en la data indicada s'interpretarà com una renúncia a la beca concedida. En aquest cas, es podrà concedir una nova beca al candidat o candidata que corresponga segons la regulació de la bossa de reserva per a substitucions establida en la base setze d'aquesta convocatòria.  
b) Realitzar l'activitat que ha motivat la concessió de la beca durant tot el període de gaudi, d'acord amb les directrius que ordene la persona que exercisca la direcció tècnica de cada una de les persones beneficiàries de les beques.  
c) Estar al corrent en el compliment de les seues obligacions tributàries i davant de la Seguretat Social abans de dictar-se la proposta de resolució de concessió de les beques, de conformitat amb el que estableix l'article 14.1.e de la Llei 38/2003, de 17 de novembre, i complir les altres obligacions que s'estableixen en l'article 14, així com les que es deriven del conjunt de les bases d'aquesta Ordre.  
d) Guardar el degut secret i confidencialitat dels assumptes en què intervinga.  
e) Aportar en el termini dels 10 dies hàbils següents a la notificació de la resolució de concessió, degudament omplit i subscrit per la persona beneficiària, l'imprés de domiciliació bancària, en què constarà el número de compte en què es rebran les transferències mensuals, i que es troba disponible en el portal institucional de la Generalitat en internet https://sede.gva.es.  
2. L'obtenció d'una beca en el marc d'aquesta ordre és incompatible amb l'exercici de les activitats pròpies de qualsevol altra beca o ajuda, així com amb la realització de qualsevol activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del seu normal desenvolupament.  
3. La condició de persona beneficiària d'una beca no genera cap relació laboral ni administrativa amb la Generalitat, i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
Quan la persona beneficiària d'alguna de les beques concedides siga empleada de la Generalitat, quedarà en la situació administrativa que pertoque, d'acord amb la normativa corresponent en matèria de funció pública.  
4. Durant el període de gaudi de les beques, les persones beneficiàries hauran d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de la direcció tècnica.  
5. A la finalització del període de duració de les beques, i en el termini màxim de 30 dies, les persones beneficiàries de les beques hauran d'entregar una memòria sobre les activitats realitzades i els coneixements adquirits.  
6. En acceptar les bases de la present convocatòria, les persones beneficiàries de les beques que puguen concedir-se cedeixen, gratuïtament i de forma indefinida, els resultats que s'obtinguen com a conseqüència del desenvolupament de les activitats exercides en virtut d'aquestes beques, així com la memòria final que presenten, i la conselleria amb competències en matèria de sanitat es reserva el dret a publicar-les i utilitzar-les.  
7. La persona que exercisca la direcció tècnica podrà proposar que es deixen sense efecte beques concedides, amb audiència prèvia de les persones interessades, en el cas d'incompliment de les seues obligacions per part de les persones beneficiàries de les beques i, en particular, quan no realitzen l'activitat que va motivar la concessió de les beques o deixen de reunir els requisits necessaris per a ser-ne beneficiaris, o quan s'incomplisquen, sense causa que ho justifique, les restants condicions establides per aquesta ordre.  
  
Article 18. Obligacions del concedent i pla de control  
1. En relació amb les persones beneficiàries de les beques, la conselleria amb competències en matèria de sanitat s'obliga a:  
a) Proporcionar el suport necessari, així com facilitar la utilització dels mitjans, instruments i equips que resulten necessaris per al normal desenvolupament de la seua activitat.  
b) Designar un tutor o tutora per a la coordinació orientació i direcció tècnica de l'activitat que hagen d'exercir.  
La persona que exercisca la tutoria assignarà les funcions a realitzar per les persones beneficiàries de les beques durant les pràctiques professionals, realitzarà el seguiment i prestarà el suport necessari, resoldrà els dubtes que puguen sorgir i avaluarà l'aprofitament obtingut per les persones beneficiàries.  
c) Vetlar pel desenvolupament adequat del programa de formació.  
2. Finalitzat el període de gaudi de les beques i amb l'informe favorable del tutor o tutora, s'expedirà un certificat d'aptitud i aprofitament a favor de cada persona beneficiària de les beques.  
3. Es realitzarà una comprovació material de l'efectiva realització de l'activitat, existència de la condició o compliment de la finalitat, en els termes establits en el pla de control que s'aprove d'acord amb el que estableix l'article 169.3 de la Llei 1/2015, de 6 de febrer, de la Generalitat.  
  
Article 19. Borsa de reserva  
1. Es constituirà una borsa de reserva prioritzada per ordre decreixent de puntuació.  
2. Tindran dret a estar incloses en la borsa de reserva les persones aspirants que, després d'haver concorregut a l'entrevista inclosa en el procés selectiu, hagen sigut avaluades per aquest concepte i no hagen resultat adjudicatàries de les beques.  
3. En el supòsit que es produïsquen vacants durant el període de gaudi de les beques, a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim de gaudi, entre els i les integrants de la borsa regulada en aquesta base. En aquest cas la concessió s'efectuarà segons l'ordre prioritzat de la borsa. Si la vacant es produeix una vegada transcorreguda la meitat del període de duració de la beca, aquesta podrà declarar-se deserta.  
4. La condició d'integrant de la bossa de reserva no generarà en cap moment cap relació laboral amb la Generalitat, ni compromís d'accedir a la condició de becari.  
  
Article 20. Protecció de dades  
Les dades personals de totes les persones interessades, arreplegades durant el transcurs del procediment derivat d'aquesta convocatòria, seran incloses en un fitxer automatitzat, en els termes i les condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei orgànica, i en l'Ordre 3/2011, de 8 de novembre, de la Conselleria d'Hisenda i Administració Pública (DOCV 6654, 18.11.2011), per la qual es crea un fitxer de dades de caràcter professional denominat Beques de Pràctiques Professionals.  
  
  
TÍTOL VI  
Quantia, pagament i justificació de les beques  
  
Article 21. Quantia de les beques  
1. De conformitat amb l'article 17.1 i la disposició final segona del Decret 132/2009, de 4 de setembre, del Consell, i la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'estableix la quantitat inicial de percepció per a les beques sotmeses a l'àmbit d'aplicació del referit decret, cada una de les beques que es concedisca en el marc d'aquesta convocatòria estarà dotada amb 1.000,00 - (mil euros) bruts mensuals.  
Sobre aquest import haurà de practicar-se la retenció corresponent, a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, puguen correspondre.  
Així mateix, de conformitat amb el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre Actualització, Adequació i Modernització del Sistema de Seguretat Social, es procedirà al finançament de la quota empresa de la Seguretat Social de les persones adjudicatàries d'aquesta ordre a càrrec de l'aplicació pressupostària corresponent que s'establisca en la convocatòria corresponent, pels imports que s'establisquen en la normativa vigent en la matèria.  
  
2. L'import màxim destinat a finançar les beques es determinarà en la convocatòria de resolució corresponent, a càrrec de l'aplicació pressupostària dels pressupostos de la Generalitat que s'hi determine.  
  
  
Article 22. Pagament i justificació  
1. L'import de cada beca s'abonarà a les persones beneficiàries per mensualitats vençudes, amb l'expedició prèvia, per la persona titular del servei on estiga realitzant les pràctiques, d'una certificació que acredite un satisfactori nivell de dedicació i aprofitament.  
  
2. En el supòsit que, concedida la beca, algun període de realització de les pràctiques no es realitze durant un mes complet i implique un meritació econòmica a favor de la persona beneficiària inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret de l'interessat a l'audiència.  
3. L'entrega de la memòria i l'informe favorable posterior per part de la direcció tècnica, a què al·ludeix l'article que regula les obligacions i drets de les persones beneficiàries, seran condicions indispensables per al pagament de l'import de l'últim mes del període de duració de les beques.  
  
Article 23. Renúncia  
La renúncia a les beques suposarà la pèrdua de tots els drets inherents a aquestes i, per tant, el seu import deixarà de percebre's a partir d'aquest moment.  
  
Article 24. Rescissió  
La concurrència d'alguna de les causes previstes en l'article 37 de la Llei 38/2003, de 17 de novembre, donarà lloc a la rescissió de la beca concedida, amb pèrdua total o parcial, del dret al cobrament.  
  
  
Article 25. Reintegrament  
En els supòsits previstos en l'article 37 de la Llei 38/2003, de 17 de novembre, així com en els casos que s'enumeren a continuació, procedirà el reintegrament de la quantitat percebuda i l'exigència de l'interés de demora corresponent des del moment del pagament de la beca fins a la data en què s'acorde la procedència del reintegrament:  
a) Quan es destine la quantitat percebuda a altres fins diferents de l'objecte de la beca.  
b) Quan s'incórrega en algun dels casos d'incompatibilitat amb la beca expressament previstos en aquesta convocatòria. En la tramitació del procediment de reintegrament es garantirà, en tot cas, el dret d'audiència a la persona interessada.  
  
  
TÍTOL VII  
Responsabilitat i règim sancionador  
  
Article 26. Responsabilitat i règim sancionador  
Les persones beneficiàries de les beques quedaran sotmeses a les responsabilitats i règim sancionador regulat en el capítol IV, títol X, de la Llei 1/2015, de 6 de febrer, de la Generalitat, per la comissió de les infraccions administratives previstes en la normativa estatal bàsica.  
  
També quedaran sotmeses al que estableix la legislació de procediment administratiu comú i de procediment sancionador.  
  
  
DISPOSICIONS ADDICIONALS  
  
Primera. No incidència econòmica  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's d'acord amb la consignació pressupostària que s'establisca en l'exercici corresponent.  
  
  
Segona. Facultat d'exercici, desenrotllament i interpretació  
S'autoritza la persona titular de la direcció general amb competències en investigació i innovació sanitària, avaluació de tecnologies sanitàries, avaluació de la qualitat assistencial i seguretat del pacient, atenció i comunicació amb el pacient, acreditació, autorització, i registre de centres, serveis i establiments sanitaris i sistemes d'informació per a la salut, perquè adopte les mesures necessàries per a l'aplicació d'aquesta Ordre, i queda facultada per a interpretar el contingut d'aquesta Ordre als efectes del procés d'adjudicació de les beques que es convoquen i resoldre, vist l'expedient contradictori i amb plena subjecció al que disposa el Decret 132/2009, de 4 de setembre, del Consell, i l'Ordre 17/2011, de 6 de maig, de la Conselleria de Justícia i Administracions Públiques, els dubtes i els conflictes que puguen plantejar les persones beneficiàries de les beques en l'exercici de les seues funcions.  
  
Tercera. Delegació de competències  
Així mateix, es delega en la persona titular de l'esmentada direcció general, la competència per a dictar la resolució de concessió de la beca, de conformitat amb l'article 160.5 de la Llei 1/2015, de 6 de febrer, de la Generalitat.  
  
  
DISPOSICIÓ DEROGATÒRIA NORMATIVA  
  
Queden derogades totes les normes que del mateix rang o d'un rang inferior s'oposen al que preveu aquesta ordre.  
  
  
DISPOSICIÓ FINAL  
  
Única  
Aquesta ordre entrarà en vigor l'endemà de la seua publicació.  
  
  
València, 31 d'agost de 2016  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI